<<เส้นทางนักลงทุน>>
ชั้น 3 ห้างเซ็นทรัล ลาดพร้าว หน้าร้าน Fuji

<<โบรกเกอร์จอมแทคติกชี้นำ>>
ความดุเดือดของวงการเบเกอร์รี่ตอนนี้ ยิ่งกว่าความร้อนแรงของอากาศ ณ. ช่วงนี้ก็ว่าได้ เพราะทั้งร้านกาแฟและร้านอาหารเองก็ขนขนมมาเสริม มาถล่มกันให้ลูกค้ามีทางเลือกเพิ่มมากขึ้น แน่นอนว่าร้านขนมโดยตรงคงอยู่นิ่งไม่ได้เช่นกัน สำหรับ GB เปิดรับหมดไม่ว่าขนมถ้วยคู่ก๋วยเตี๋ยว ยันมาการองกล่องละพัน ถ้าหากเขาเรียกตัวไปชิมฟรี 555+ ร้านเดนิช บาร์ มีประวัติน่าสนใจพอสมควร ขอนุญาติลอกประวัติย่อๆมาจากใบปลิวดื้อๆเลยแล้วกัน จะได้ไม่เสียหน้าปาหี่ไร้สาระไปเรื่อยๆ 555+  ในปี ค.ศ. 1959 Mr. Shunsuke Takaki ได้มีโอกาสเดินทางไปประเทศเดนมาร์ก เมื่อเขาได้ทานเดนิชในโรงแรมจึงเกิดตกหลุมรักในทันที จากนั้นก็ได้เชิญผู้เชี่ยวชาญจากเดนมาร์กและส่งผู้เชี่ยวชาญด้านขนมอบจากญี่ปุ่นไปเดนมาร์กเพื่อศึกษากลับมาพัฒนาต่ออีก 3 ปี จนเกิดเดนิชชิ้นแรกในญี่ปุ่นเกิดขึ้น สำหรับเมนูที่ร้านมีให้เลือกหลากหลาย โดยแบ่งเป็น Danish bar คือ ขนมเป็นแท่ง กรอบนอก มี primary flavor และ seasonal flavor ที่มีการปรับเปลี่ยนทุกๆ 2 เดือน, Danish ball คือ เดนิชทรงกลม มี 2 ประเภทเช่นเดียวกับ Danish bar ครับ, ส่วน bite size เป็นเดนิชชิ้นเล็กๆ ข้างในมีผลไม้ต่างๆ ด้านซอฟ์ทครีมและเครื่องดื่มก็มีให้เลือกพอสมควรครับ

<<ตัวเก็งจากโพยเทพ...เพื่อหนีติดดอย 555+ >>
 - Danish bar เดนิชแฮม ชีส (65 บาท) : แป้งบางกรอบไม่กลวง รสจืดๆ ด้านในนุ่ม บรรจุไส้แฮมเนื้อแน่นดี  ชีส หวานมัน อร่อยครับ
- Bite size danish คัสตาร์ดครีม และกล้วย (26 บาท) : แป้งกรอบบรรจุไส้กล้วยหอม ชิ้นพอดีคำตามชื่อจริงๆ หอมคัสตาร์ด และกล้วยหนึ่งชิ้นแปะโชว์ อร่อยครับ
- Bite size danish คัสตาร์ดครีม และดาร์คเชอรรี่ (26 บาท) : ไส้เชอร์รี่ หอม หวาน เปรี้ยวนิดๆ เนื้อฉ่ำพอประมาณ อร่อยใช้ได้ครับ

<<ปิดตลาดการซื้อขาย เขียวหรือแดงมาลุ้น>>
>รสชาติ – 4/5 : รสสัมผัสคือสิ่งแรกที่โดดเด่นเลย กรอบ ด้านในนุ่ม และหอมครับ วัตถุดิบคุณภาพดี หน้าตาน่าทานกระจุ๋มกระจิ๋ม ไส้อร่อย มีคุณภาพ อร่อยครับ
>ราคา – 2.5/5 : ขอเป็นญาติห่างๆโทรหากันบ้างก็พอ ราคาแรงไปสำหรับขนมชิ้นเล็กๆ แค่นี้ครับ โดยปริมาณพอฟินได้ในระดับนึง แต่ยังไม่สามารถลบล้างความทำลายล้างของผมได้ 555+
>บรรยากาศ  – 3/5 : ตกแต่งสว่างไสว สีขาว-แดง ดูสดใสดีครับ มีโต๊ะ เก้าอี้ให้นั่งรับประทานประมาณ 5-6 โต๊ะ ดูสะอาดสะอ้านดีครับ 
>บริการ – 4/5 : พนักงานต้อนรับขับสู้ดีมากครับ พูดจาดี ให้คำแนะนำดีครับ มีให้ชิมฟรีได้ด้วย การตระเตรียมรวดเร็วดีครับ

<<ประกาศผลประกอบการ>>
อร่อย ราคาไม่เบา แต่เราก็อยากไปโดนอีก 555+